Z A K LJ U Č C I

s 10. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 2. prosinca 2019. godine

*Upit:*

*Gdje su u Kolektivnom ugovoru uvršteni doktori medicine u HZZO-u (bez specijalizacije) i koliki im dodatak na plaću pripada za posebne uvjete rada?*

**Zaključak broj 37:**

**Doktor medicine u Hrvatskom zavodu za zdravstveno osiguranje, bez specijalizacije, ima pravo na dodatak za posebne uvjete rada od 11% i dodatak za iznimnu odgovornost za život i zdravlje ljudi od 16%.**

*Upit:*

*U našoj ustanovi djeluje Odsjek za hemodijalizu koji čine liječnik specijalist, glavna sestra bacc. med. techn. te odjelne sestre. Položajni dodatak za voditelja odsjeka se isplaćuje samo liječniku. Da li sukladno članku 56. samo liječnik ima pravo na uvećanje plaće kao voditelj tima ili i glavna sestra s obzirom da obavlja voditeljske poslove kao glavna sestra odsjeka?*

**Zaključak broj 38:**

**Glavna sestra – voditelj odsjeka ima pravo na uvećanje osnovne plaće po osnovi položajnog dodatka od 9% više u odnosu na dodatak za uvjete rada koji dobivaju zdravstveni radnici u tom odsjeku.**

*Upit:*

*Imaju li medicinske sestre pravo na plaćanje putnih troškova na posao i s posla do mjesta stanovanja osobnim automobilom u vrijeme kad su u pripravnosti jer dolaze na posao iz pripravnosti u različito doba dana, poslijepodne, noću, subotom, nedjeljom i praznikom kad korištenje javnog međumjesnog prijevoza nije moguće?*

*Ima li zaposlenik pravo na naknadu troškova prijevoza dolaska na posao i odlaska s posla sukladno člancima 52. i 53. Kolektivnog ugovora za svaki dolazak na posao iz pripravnosti ili za svaki dolazak na posao u slučaju rada po pozivu ako za redovit dolazak na posao i odlazak s posla ima pravo na naknadu troškova prijevoza u visini mjesečne karte*

*Pripravnost je oblik rada uglavnom organiziran vikendom, blagdanom, noću, a rad po pozivu se odvija uglavnom u noćnim satima pa zaposlenici nisu u mogućnosti koristiti redovni javni prijevoz. Naime, radnik koji je u pripravnosti obvezan je odazvati se na poziv poslodavca bez odgode i doći na radno mjesto, a najkasnije u roku od jednog sata te bi isto bilo nemoguće ako bi radnik koristio javni prijevoz.*

**Zaključak broj 39:**

**Radnik ima pravo na naknadu troškova prijevoza dolaska na posao i odlaska s posla iz pripravnosti i kada se odazove na rad po pozivu u skladu s Temeljnim kolektivnim ugovorom za službenike i namještenike u javnim službama.**

**Radnik koji inače koristi javni prijevoz za dolazak na posao i odlazak s posla, a ne postoji mogućnost korištenja javnog prijevoza kada dolazi i odlazi iz pripravnosti i kada se odazove na rad po pozivu, ima pravo na naknadu troškova prijevoza u visini od 1,00 kn po prijeđenom kilometru.**

*Upit:*

*Zaposlenica zahtijeva pravo na plaćeni dopust od tri dana u slučaju teške bolesti djeteta, ali radi se o djetetu kojem je od rođenja utvrđen IV. stupanj invaliditeta te majka ostvaruje 4 dodatna dana godišnjeg odmora prema posebnim socijalnim uvjetima.*

**Zaključak broj 40:**

**Plaćeni dopust koristi se u trenutku nastanka događaja zbog kojeg se odobrava plaćeni dopust.**

*Upit:*

*Radnik je predao zahtjev za izuzećem od pripravnosti budući da mu preostaje 5 godina do starosne mirovine, a prema Zakonu o mirovinskom osiguranju temeljem dugogodišnjeg osiguranja (60 godina života i 41 godina mirovinskog staža).*

**Zaključak broj 41:**

**Povjerenstvo upućuje na Zaključak broj 28 s 8. sjednice Povjerenstva koji glasi:**

***Radnika se 5 godina pred starosnu mirovinu ne može rasporediti u rad noću, dežurstvo i pripravnost bez njegovog pristanka ukoliko je iz pripadajuće dokumentacije vidljivo da radnik za 5 godina ispunjava uvjete za starosnu mirovinu sukladno posebnom propisu. Ujedno, predmetno pravo može se koristiti najduže 5 godina.***